Izvor: N1 Hrvatska Dragutin Varga

Dragutin Varga, izvršni direktor firme ITAS u Ivancu, večeras prekida štrajk glađu, a u ponedjeljak oko 16 sati ide na sastanak u Ministarstvo gospodarstva, doznaje N1.

Dragutin Varga u tvornici alatnih strojeva u Ivancu radi godinama, a od 1. siječnja ove godine je i njezin direktor. No, zbog duga od 900 tisuća kuna radnici nisu dobili plaće, sjela je ovrha.

Usprkos lošem zdravstvenom stanju Varga je odlučio štrajkati glađu za 160 kolega.

Račun tvrtke blokiran je zbog 350 tisuća kuna revolving kredita i 400 tisuća kuna duga za plin. Iz Ivkoma su u priopćenju poručili da tvornica od 2012. kasni s plaćanjem te da je rješenje o ovrsi poslano FINA-i u dogovoru s direktorom da im se zbog dugovanja ne bi isključio plin.

Gradonačelnik Ivanca Milorad Batinić poručio je da mu je žao, ali nitko ga još nije tražio pomoć.

Pomoć su tražili od države. Radnici koji su vlasnici tvrtke kažu da bi tri i pol milijuna kuna spasilo proizvodnju jer narudžbi za ovu godinu ima. ITAS, tvrde, vrijedi nešto više od 30 milijuna kuna, dobili su i europski projekt punionice za električne automobile, jedini se u Hrvatskoj bave alatnom industrijom.

Izvor: N1 Hrvatska

"Radnici su na izmaku snaga - financijskih, psihičkih i ostalih", rekao je Varga u petak prijepodne u razgovoru za N1 te dodao da je on jučer sazvao skup radnika i radnike zamolio da dalje nastave raditi, a da će on kao izvršni direktor stupiti u štrajk glađu. “Ako radnici stanu, firma je idući tjedan gotova", rekao je Varga.

Iz Ministarstva gospodarstva odgovorili su da će u ponedjeljak Vargu primiti na sastanak.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.